Pozitiv oqshom. Pokistonga boradigan Mirziyoev, taniqli prezident o'limini bashorat qilgan Nostradamus va urush joyidan hech narsa

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
Ukrainadagi urush — kun (hafta, oy) trendi. Unda qanchalik qochishga urinmaylik, baribir yana shu mavzuga to'qnash kelyapmiz. Mahalliy (muhim) xabarlar ham ushbu mavzu atrofida tizilgan. Ushbu dayjestda to'g'ridan-to'g'ri Ukrainadagi urush haqida hech qanday xabar bo'lmaydi. Iloji boricha negativ kayfiyat beruvchi xabarlardan qochgan holda dayjestni tayyorlashga harakat qildik. Marhamat!
Shavkat Mirziyoev 3–4 mart kunlari Pokistonda bo'ladi. U yerda bosh vazir, prezident va davlat idoralari rahbarlari bilan uchrashuv rejalashtirilgan.
Bo'lajak oliy darajadagi muzokaralar kun tartibidan O'zbekiston–Pokiston strategik sheriklik va ko'p qirrali hamkorlik munosabatlarini yanada rivojlantirish masalalari o'rin olgan.
Unda savdo, investitsiyalar, sanoat kooperatsiyasi, transport, logistika, infratuzilma va turizma sohalarida amaliy hamkorlik bo'yicha qo'shma loyihalarni amalga oshirishga, madaniy-gumanitar almashinuv dasturlarini kengaytirish masalalariga alohida e'tibor qaratiladi. Shuningdek, xalqaro va mintaqa kun tartibi yuzasidan fikr almashilishi ko'zda tutilgan.
115 milliard so'mni undirish uchun 50 milliard so'mlik jamg'arma: MIB tarkibida Aliment to'lovlari jamg'armasi tashkil qilinadi.
Shavkat Mirziyoev Majburiy ijro byurosi tarkibida Aliment to'lovlari jamg'armasi tashkil etilishini ma'lum qildi. Unga ko'ra, 2022 yilning 1 iyul kunidan boshlab Majburiy ijro byurosi tarkibida Aliment to'lovlari jamg'armasi faoliyati yo'lga qo'yiladi va unga dastlab 50 milliard so'm ajratiladi.
Ma'lumot uchun, hozirgi kunga kelib aliment to'lovi bo'yicha qarzdorlik 115 milliard so'mdan oshgan.
Ukrainadagi urush fonida kovidni ham unutib yubordik, lekin u bizni tark etgani yo'q. O'zbekistonda ishlab chiqarilgan kovidga qarshi 3,2 million doza o'zbek–xitoy vaktsinasi foydalanishga topshirildi.
Shunday qilib, foydalanilayotgan (foydalanilgan) vaktsinalar miqdori 57 011 423 dozaga etdi. Hozirda mamlakatda koronavirusga qarshi vaktsinalar zaxirasi 11 015 985 dozani tashkil qilmoqda.
Shu paytgacha qo'llangan vaktsinalar ichida eng ko'pi aynan “ZF-UZ-VAC2001” — 41 996 268 doza. Undan keyingi o'rinda “Moderna” — 6 322 860 doza. Vaktsina oling, yaqinlaringizni emlanishga undang, jamiyatni koronavirusdan himoya qiling.
Yana Ukrainadagi urush haqida ozroq. Negativ hamda voqea joylaridan foto va videolarsiz.
Rossiya–Ukraina urushi O'zbekistonga ham ta'sir qilmay qo'ymaydi. Shu sababli Shavkat Mirziyoev vujudga kelishi mumkin bo'lgan barcha salbiy ijtimoiy-iqtisodiy oqibatlarni yumshatish bo'yicha batafsil reja ishlab chiqishga topshiriq berdi.
Prezident Vazirlar Mahkamasiga Rossiya–Ukraina mojarosi ortidan yuzaga kelishi mumkin bo'lgan barcha salbiy ijtimoiy-iqtisodiy oqibatlarni yumshatish bo'yicha respublikaning har bir tarmog'i va hududi kesimida aniq chora-tadbirlarning batafsil rejasini ishlab chiqishga topshiriq berdi.
Bunda moliya tizimining barqarorligi, korxonalarning uzluksiz ishlashi va rejalashtirilgan investitsiya loyihalari o'z vaqtida amalga oshirilishini ta'minlash vazifalariga alohida e'tibor qaratilgan. Tarmoq va hududlar rahbarlari oldiga transport-logistika tarmog'ining ishonchli faoliyatini ta'minlash bo'yicha qo'shimcha chora-tadbirlar ko'rish, bunda eksport geografiyasi yanada diversifikatsiya qilinishini ham hisobga olish vazifasi qo'yilgan.
Viloyatlar hokimlariga aholini ijtimoiy himoya qilish ishlarini kuchaytirish, yangi ish o'rinlari yaratish va ishsiz aholi bandligini ta'minlashni jadallashtirish, shuningdek, inflyatsiya darajasini doimiy monitoring qilish va iste'mol bozorida narxlarning keskin tebranishlariga yo'l qo'ymaslik bo'yicha avvaldan chora ko'rish zarurligi alohida ko'rsatib o'tildi.
Ukrainaga qarshi o'zbek harbiylari jang qilayotgani aytilgandi. Mudofaa vazirligi ushbu xabarga munosabat bildirib, uni rad etdi.
Mudofaa vazirligi O'zbekiston, shu jumladan, mamlakat harbiy xizmatchilari tashqaridagi harbiy harakatlarda qatnashmasligini ta'kidlagan. O'zbekistonda xorijiy davlatlar tomonidan harbiy xizmatga chaqiruv boshlangani haqidagi keng tarqalgan yolg'on ma'lumotlarning haqiqiy asosga ega emasligi aytilgan.
Mudofaa doktrinasiga ko'ra, O'zbekistonning mudofaa sohasidagi siyosati boshqa davlatlarning ichki ishlariga aralashmaslik, yuzaga kelishi mumkin bo'lgan nizolarni tinch yo'l bilan hal etish tamoyillariga asoslanadi.
“Vatandoshlar” jamoat fondi Ukrainadagi vaziyat tufayli xorijdagi o'zbekistonliklarga murojaat qildi. Unda boshqa davlatlar ichki ishlariga va hech qanday ziddiyatli va qurolli vaziyatlarga aralashmaslik, nizolashayotgan taraflarning bayrog'i, madhiyalari, ramzlari va shiorlarini ishlatmaslik kabi muhim tavsiyalar aytilgan.
Ukrainada urush boshlanganidan beri 1186 nafar O'zbekiston fuqarosi evakuatsiya qilindi. Polsha hududida 800 dan ortiq fuqaro qolmoqda. Ulardan 350 nafari Polsha davlat chegarasidagi to'planish nuqtasiga, 450 nafari esa Katovitse aeroportiga joylashtirilgan.
Polsha hududida evakuatsiya qilinishini kutayotgan O'zbekiston fuqarolari 15 kun ichida ushbu mamlakatni tark etishlari zarur. Keyin esa chet el fuqarolari uchun vizasiz tartib tugaydi va jarimalar qo'llanilishi boshlanadi. Fuqarolar 2022 yil 15 martgacha Ukraina-Polsha chegarasini mustaqil ravishda, yakka tartibda vizasiz kesib o'tishi mumkin.
Faol harbiy harakatlar olib borilayotgan Ukrainaning ayrim aholi punktlaridan, xususan, xarkov, Sumi va xerson shaharlaridan fuqarolarni evakuatsiya qilishda qiyinchiliklar yuzaga keldi. Shu sababli u yerlardagi fuqarolar hududda keskinlik pasaygandan so'ng evokuatsiya qilinadi, ungacha ishonchli bunkerlarda jon saqlash tavsiya etilgan.
Bundan tashqari, Tashqi ishlar vazirligi rasmiy vakili hozirda elchixonani Kievdan ko'chirish masalasi ko'rib chiqilmayotganini ma'lum qildi.
Ukraindagi urush haqida buguncha bori shu. Boshqa hech qanday xabar bermaymiz bu yerda. Sizning asabingiz, sog'lig'ingiz va xotirjamligingizni o'ylab, shu yo'lni tutdik. Agar Ukrainadagi vaziyat qiziq bo'lsa, Telegram’dagi Bugun — Live kanali va “Bugun.uz”ning Jahon bo'limini kuzatib borishni tavsiya qilamiz.
Nostradamus 2022 yilda taniqli davlat rahbari o'lishini bashorat qilgani ma'lum bo'ldi. U Putin emas!
Mutaxassislar frantsuz munajjimi Nostradamusning 2022 yilda mashhur davlat rahbari vafot etishi haqidagi bashoratini e'lon qildi. Bashoratda aytilishicha, hukmdor o'z davlatida katta ahamiyatga ega, shuning uchun uning o'limi jamiyat uchun haqiqiy zarba bo'ladi.
Bashoratni talqin qiladiganlarning fikri turlicha bo'lgan. Ularning ba'zilari bashorat AQSh prezidenti Jo Baydenga tegishli deb hisoblasa, boshqalari bu Shimoliy Koreya yetakchisi Kim Chen In haqida ekanini taxmin qilgan. Nostradamus Britaniya qirolichasi Elizaveta II ni nazarda tutgan bo'lishi ham mumkinligi aytilgan.
“Bugun.uz” kolumnisti Habibullo Mo'ydinov bashoratga atab karikatura chizdi.
Bugun bilan yashang. Urushni kamroq kuzating, lekin bunga befarq bo'lmang. “Bugun”da qoling.